b'\n_START_ARTICLE_\nHans-G\xc3\xb6sta Pehrsson\n_START_SECTION_\nBiografi\n_START_PARAGRAPH_\nHan meldte seg som frivillig i 1941 og ble plassert i Frikorps Danmark fordi han bodde i Danmark, hvor han hadde flyttet p\xc3\xa5 grunn av h\xc3\xb8y arbeidsledighet i Sverige. Ved beleiringen av Leningrad i 1942 ble han den 2. august tildelt kommandoen over en maskingev\xc3\xa6rtropp som underoffiser. Takket v\xc3\xa6re sine gode milit\xc3\xa6re evner fikk han \xc3\xa5ret etter en plass ved krigsskolen til Waffen-SS i Bad T\xc3\xb6lz i Bayern. Etter fullf\xc3\xb8rt eksamen i 1943 fikk han graden SS-Untersturmf\xc3\xbchrer, det vil si fenrik i det 11. SS Pansergrenaderdivisjon \xc2\xabNordland\xc2\xbb. Ved Narva ble han s\xc3\xa5 kompanisjef for Nordlands SS-Panzer-Aufkl\xc3\xa4rungs Abteilung 11s tredje kompani og i 1944 deltok han i flere trefninger mot sovjeternes storoffensiv i Baltikum. _NEWLINE_I et slag ved Preekuln den 27. oktober, hvor Pehrsson hadde f\xc3\xa5tt ordre om \xc3\xa5 forsvare Trenki og holde ut til det aller siste, ble nesten hele kompaniet hans utslettet. Da hans menn hadde tatt over h\xc3\xb8ydedraget og de sovjetiske bunkerne var det kun 25 soldater igjen i Pehrssons kompani. De sovjetiske styrkene gjorde alt for gjenerobre h\xc3\xb8ydedraget, men i fire dager slo tyskerne tilbake alle slike fors\xc3\xb8k. P\xc3\xa5 den femte dagen ble de gjenv\xc3\xa6rende soldatene tvunget til \xc3\xa5 gi seg og trekke seg tilbake til Pehrssons stabsplass 100 meter bak, og Pehrsson selv skal da ha ropt \xc2\xabFeiginger!\xc2\xbb til sine tilbaketrekkende soldater. Han skal deretter med sine 12 gjenv\xc3\xa6rende soldater ha ledet et motangrep som kom overraskende p\xc3\xa5 sovjeterne. Et hundretall sovjetere ble tatt til fange, og for sin prestasjon ble Pehrsson bel\xc3\xb8nnet med den sjeldne utmerkelsen Ehrenblattspange des Deutschen Heeres. _NEWLINE_I januar 1945 ble restene av Nordland evakuert til Stettin i Pommern, der de fikk nye forsterkninger og forsyninger. N\xc3\xa6r krigens slutt deltok divisjonen i slaget om Berlin og Pehrsson ble forfremmet til SS-Hauptsturmf\xc3\xbchrer (kaptein), som er den h\xc3\xb8yeste graden en svenske noen gang har hatt i Waffen-SS. Han ble skadet og tatt til fange i Berlin og deretter plassert i et sovjetisk feltsykehus, men klarte \xc3\xa5 r\xc3\xb8mme via Danmark til Sverige. Han bosatte seg s\xc3\xa5 i Stockholm hvor han d\xc3\xb8de av kreft i 1974. Han ligger i dag begravd p\xc3\xa5 Skogskirkeg\xc3\xa5rden.'